# Regnskabs- og revisionsinstruks for foreninger der modtager medlemstilskud og/eller lokaletilskud

Instruksen gælder godkendte folkeoplysende foreninger i Københavns Kommune, der er bevilget medlems- og/eller lokaletilskud.

Modtager foreningen et samlet tilskud på;

* op til 500.000 kr., skal regnskabet, udover at aflægges i overensstemmelse med denne instruks (s. 2-5), være revideret af en revisor, som ikke behøver at være registreret eller statsautoriseret, men passende regnskabskyndig og uafhængig af foreningens bestyrelse. Revisor skal desuden være opmærksom på spørgsmål og krav i det udarbejdede Tjekskema til revisor.
* over 500.000 kr. skal regnskabet, udover at aflægges i overensstemmelse med denne instruks (s. 2-7), være revideret af en registreret eller en statsautoriseret revisor i overensstemmelse med instruksen. Revisor skal desuden være opmærksom på spørgsmål og krav i det udarbejdede Tjekskema til revisor.

Senest revideret: 1. dec. 2021

2020-0907769-16

## Regnskabsinstruks for godkendte frivillige folkeoplysende foreninger, der modtager medlems- og/eller lokaletilskud på op til 500.000 kr. fra Københavns Kommune

Denne instruks er udstedt i medfør af [folkeoplysningslovens kap. 8](https://www.retsinformation.dk/Forms/R0710.aspx?id=202909#id18171328-90d2-47b2-bdfe-381f2cae2d07) og [Retningslinjer for støtte til folkeoplysning i København afsnit 4.9](https://www.kk.dk/brug-byen/foreninger-og-fritidsliv/foreninger-og-aftenskoler-lovgrundlag-og-retningslinjer).

Foreninger, der modtager medlems- og/eller lokaletilskud, skal føre og indsende et retvisende årsregnskab i overensstemmelse med regnskabsinstruksen og give et retvisende billede af foreningens samlede økonomiske aktiviteter.

Frist for indsendelse af årsregnskabet er den 1. juni 2022 og fra 2023 den 1. maj.

Årsregnskabet skal indeholde følgende afsnit:

1. **Bestyrelseserklæring om overholdelse af tilskudsvilkårene**

Det skal som minimum fremgå om årsregnskabet er fremlagt i overensstemmelse med tilskudsbetingelserne for støtte til folkeoplysende foreninger i Københavns kommune, samt foreningens egne vedtægter.
Det skal også fremgå om årsregnskabet giver et retvisende billede af foreningens aktiviteter i regnskabsåret samt foreningens aktiver og passiver. Samt endelig om der efter regnskabsåret er indtruffet begivenheder, der har betydning for foreningen.

1. **Revisionspåtegning**

Det skal som minimum fremgå, at regnskabet er revideret og om der er fundet fejl eller mangler i materialet.

1. **Oplysninger om anvendt regnskabspraksis**

Det skal som minimum fremgå, at regnskabet er aflagt i overensstemmelse med tilskudsbetingelserne for støtte til folkeoplysning i Københavns kommune, samt om regnskabet er udarbejdet på samme måde som tidligere. Hvis ikke, skal forskellene grundigt beskrives.

1. **Resultatopgørelse**

Det skal som minimum indeholde de poster, der fremgår af modelregnskabet på side 4 og udarbejdes efter følgende retningslinjer:

* + Indtægter og udgifter skal opdeles hver for sig. Det vil sige, at regnskabet skal indeholde både indtægter og udgifter og at disse ikke må trækkes fra hinanden og derefter bogføres.
	+ Indtægter og udgifter skal være artsopdelte. De enkelte tilskudsarter skal bogføres hver for sig og ikke som én samlet indtægt. Eksempelvis skal tilskud opdeles på medlemstilskud, hyttetilskud etc.
1. **Balance**

Det skal som minimum indeholde foreningens likvide beholdning ved regnskabsårets start og slutning og udarbejdes efter følgende retningslinjer:

* Aktiver og passiver skal opdeles hver for sig.
* Gæld til kreditorer, eksempelvis Københavns Kommune, skal fremgå.
1. **Eventuelle noter**

Hvis der er behov, kan poster i resultatopgørelsen udspecificeres i noterne. Eksempelvis kan ”lokaleudgifter” optræde som en samlet post i resultatopgørelsen og de enkelte udgiftsposter kan derefter udspecificeret i en note.

Yderligere krav til årsregnskabet:

* Årsregnskabet skal opstilles i overensstemmelse med modelregnskabet jf. s. 4-5 i denne instruks.
Det er ikke et krav at årsregnskabet indeholder budget og beretning, men vær opmærksom på, at det er et krav i Retningslinjer for støtte til folkeoplysning i Københavns kommune, punkt 1.4.i, at foreningen fremlægger begge dele på generalforsamling. Fremgår oplysningerne ikke af årsregnskabet skal de kunne fremsendes efter anmodning.
* Årsregnskabet skal følge kalenderåret, medmindre forvaltningen har givet dispensation herfor. Såfremt regnskabet ikke følger kalenderåret, skal slut- og startdato tydeligt fremgå.
* Årsregnskabet skal specificere tilskud fra Københavns Kommune og øvrige tilskudsydere.
* Årsregnskabet skal være underskrevet af den samlede bestyrelse samt revisor, der fremlægger regnskabet til godkendelse på generalforsamling.
* Noterne skal indeholde en oversigt over alle ikke-balanceførte poster, herunder lejeaftaler med tilhørende årlige udgifter. Disse forpligtelser skal også oplyses med den samlede forpligtelse.
* Oplysninger og specifikationer, som er nødvendige for en korrekt forståelse af de enkelte poster i resultatopgørelsen og balancen, skal fremgå af noterne, herunder forklaring af ekstraordinære poster.

Det er tilskudsmodtagers ansvar at sikre, at lovpligtige indberetninger til offentlige myndigheder, herunder SKAT, foretages.

### **Modelregnskab for modtagere af medlems- og lokaletilskud**

Jeres årsregnskab skal opstilles i overensstemmelse med modelregnskabet. Det vil sige at kolonne, afsnit, poster mm. skal indgå af jeres årsregnskab. Posterne er dog kun pligtige i det omfang jeres forening har indtægter / udgifter til disse.

**Resultatopgørelse**

**INDTÆGTER Resultat**

* Kontingentindtægter
	+ Medlemmer under 25 år #
	+ Medlemmer over 25 år #
* Anden deltagerbetaling #
* Tilskud fra Københavns Kommune, evt. specificeret i note
	+ Medlemstilskud #
	+ Supplerende medlemstilskud #
	+ Ekstra medlemstilskud (vedr. facilitetsgebyr) #
	+ Lokaletilskud #
	+ Hyttetilskud #
	+ Tilskud til lederkurser #
	+ Tilskud fra udviklingspuljen for børn og unge #
	+ Kontingentstøtteordning #
	+ Etc. #
* Indtægter ved udlejning af lokaler #
* Kontingentstøtte, øvrige bidragsydere #

**Indtægter i alt ##**

 **UDGIFTER**

* Københavns Kommune, tilbagebetalinger:
	+ Medlemstilskud #
	+ Lokaletilskud #
	+ Hyttetilskud #
	+ Etc. #
* Københavns kommune, gebyr
	+ Gebyr for benyttelse af faciliteter #
* Lokaleudgifter, evt. udspecificeret i noter:
	+ Husleje #
	+ El, vand, varme #
	+ Løn til tilsyn #
	+ Løn til rengøring #
	+ Rengøringsmidler #
	+ Vedligeholdelse #
	+ Renovering #
	+ Skatter og afgifter #
	+ Forsikringer #

**Udgifter i alt ##**

**ÅRETS RESULTAT ##**

 **Balance**

**AKTIVER 20XX**

* Bankbeholdning pr. 31. december (slutdato for regnskabsåret) #
* Evt. kassebeholdning pr. 31. december (slutdato for regnskabsåret) #
* Evt. øvrige tilgodehavender #
* Evt. forudbetalte udgifter #

**Omsætningsaktiver i alt ##**

* Evt. driftsmidler #
* Evt. deposita #

**Evt. anlægsaktiver i alt ##**

**AKTIVER I ALT ##**

**PASIVER**

* Egenkapital pr. 1. januar, herunder bank- og kasse-
beholdning (startdato for regnskabsåret) #
* Årets resultat #

**Egenkapital pr. 31 december ##**

* Evt. langsigtet gæld #
* Evt. feriepengeforpligtelse #
* Evt. gæld til Københavns Kommune #
* Evt. kortfristet gæld #
* Evt. forud modtagne indtægter #

**Gæld i alt #**

**PASSIVER I ALT #**

Eventualforpligtelser #

### **Revisionsinstruks for godkendte frivillige foreninger, der modtager 500.000 kr. og derover i tilskud, fra Københavns Kommune**

Denne instruks, der omfatter revisionen af regnskaber for folkeoplysende foreningers samlede virksomhed, gælder for foreninger, som modtager løbende tilskud på mindst 500.000 kr. årligt, er udstedt i medfør af [folkeoplysningslovens kap. 8](https://www.retsinformation.dk/Forms/R0710.aspx?id=202909#id18171328-90d2-47b2-bdfe-381f2cae2d07) og [Retningslinjer for støtte til folkeoplysning i København afsnit 4.9 og 6](https://www.kk.dk/brug-byen/foreninger-og-fritidsliv/foreninger-og-aftenskoler-lovgrundlag-og-retningslinjer).

**§ 1.** Revisionen udføres af en statsautoriseret eller registreret revisor.

*Stk. 2.* I tilfælde af revisorskift skal den tiltrædende revisor rette henvendelse til den fratrædende revisor, der har pligt til at oplyse grundene til fratrædelsen.

**§ 2.** Revisionen foretages i overensstemmelse med god offentlig revisionsskik, således som dette begreb er fastlagt i § 42 i lov om kommunernes styrelse og nærmere præciseret i stk. 2 og §§ 3-7 i denne instruks.

*Stk. 2.* Ved revisionen efterprøves, om årsregnskabet er rigtigt, og om de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt indgåede aftaler og sædvanlig praksis. Der foretages endvidere en vurdering af, hvorvidt udførelsen af foreningens anliggender er varetaget på en økonomisk hensigtsmæssig måde.

**§ 3.** Revisionens omfang afhænger af foreningens administrative struktur og forretningsgange, herunder den interne kontrol og andre forhold af betydning for regnskabsaflæggelsen.

**§ 4.** Der foretages sædvanligvis revision i årets løb. Som led i revisionen undersøger revisor de eksisterende forretningsgange, herunder forretningsgangene vedrørende registrering af tilskudsudløsende faktorer, med henblik på at påse, om den interne kontrol er betryggende. Ud over systemrevision udfører revisor i nødvendigt omfang substansrevision. Revisionen udføres som udgangspunkt ved stikprøvevise undersøgelser. Uanmeldt kasse- og beholdningseftersyn indgår i revisionen.

*Stk. 2.* Ved den afsluttende revision påses det, at regnskabet er opstillet i overensstemmelse med de regler, der er fastsat herfor i denne instruks, [Retningslinjer for støtte til folkeoplysning i København](https://www.kk.dk/brug-byen/foreninger-og-fritidsliv/foreninger-og-aftenskoler-lovgrundlag-og-retningslinjer) og modelregnskab (s. 4-5), og at det ikke indeholder væsentlige fejl eller mangler, og om de dispositioner, der er omfattet af regnskabsaflæggelsen er i overensstemmelse med meddelte bevillinger, love og andre forskrifter samt indgåede aftaler og sædvanlig praksis.

*Stk. 3.* Ved forvaltningsrevisionen undersøges det, om tilskudsmodtagers forvaltning er varetaget på en økonomisk hensigtsmæssig måde. Revisionen udføres med udgangspunkt i tilskudsmodtagers rapportering til tilskudsyder om mål og opnåede resultater samt om sparsommelighed, produktivitet og effektivitet. I revisors arbejde indgår endvidere ledelsesrevision.

**§ 5.** Foreningen skal give revisor de oplysninger, som må anses af betydning for bedømmelsen af foreningens regnskab samt for revisors vurdering af forvaltningen, herunder mål og opnåede resultater. Foreningen skal give revisor adgang til at foretage de undersøgelser, denne finder nødvendige, og skal sørge for, at revisor får de oplysninger og den bistand, som revisor anser for nødvendig for udførelsen af sit hverv.

 **§ 6.** Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med midlernes forvaltning, påhviler det revisor straks at give foreningen meddelelse derom, samt påse, at foreningen inden 3 uger giver tilskudsyder meddelelse herom. I modsat fald er det revisors pligt at orientere tilskudsyder. Revisors bemærkninger indsendes sammen med meddelelsen.

*Stk. 2.* Det samme gælder, hvis revisor under sin revision eller på anden måde bliver opmærksom på, at fortsættelse af driften er usikker af økonomiske eller andre grunde.

**§ 7.** Det reviderede årsregnskab forsynes med en revisionspåtegning, hvoraf skal fremgå, at regnskabet er revideret i overensstemmelse med reglerne i denne instruks. Forbehold skal fremgå af påtegningen.

*Stk. 2.* Revisor skal føre en fortløbende nummereret revisionsprotokol.

*Stk. 3.* I protokollen skal der indføres oplysninger om:

1. hvilke revisionsarbejder der er udført og resultatet heraf, samt
2. væsentlig usikkerhed, fejl eller mangler vedrørende foreningens bogholderi, regnskabsvæsen eller interne kontrol.

Revisor skal endvidere redegøre for den udførte forvaltningsrevision. Specielt oplyses om revisors undersøgelse af samt vurdering og konklusioner vedrørende sparsommelighed, produktivitet, effektivitet og ledelsesrevision samt om dispositioner uden for foreningens formål.

Det skal i protokollatet til årsregnskabet oplyses:

1. hvorvidt revisor opfylder lovgivningens habilitetsbestemmelser,
2. hvorvidt revisor under revisionen har modtaget alle de oplysninger, der er anmodet om,
3. hvorvidt revisionen har givet anledning til bemærkninger med hensyn til, om tilskuddet er anvendt i overensstemmelse med de givne vilkår, samt
4. hvorvidt revisionen har givet anledning til bemærkninger med hensyn til, om refusion og tilskudsgrundlag er opgjort i overensstemmelse med gældende regler.

I revisionsprotokollen indføres endvidere oplysninger om særlige rapporter eller erklæringer, afgivelse af særlige beretninger, rådgivning og assistance.

*Stk. 4.* Genpart af revisionsprotokollater, herunder eventuelle revisionsprotokollater i årets løb, indsendes af foreningen til tilskudsyder sammen med det påtegnede årsregnskab. Protokollatet skal være underskrevet af den samlede bestyrelse.

**§ 8.** Denne instruks træder i kraft den 1. januar 2019 med virkning for godkendte frivillige folkeoplysende foreninger i Københavns Kommune. Instruksen er senest revideret den 1. december 2021.